युवा कार्यक्रम एवं खेल मंत्रालय
प्रतिस्पर्धा में विरोधी, बाहर अच्छे दोस्त, तैराक श्रीहरि नटराज और शिव श्रीधर एशियाई खेलों के लिए एक शानदार टीम हो सकते हैं
दोनों तैराक अपने-अपने विश्वविद्यालय को पदक तालिका में शीर्ष पर रखने के लिए प्रतिस्पर्धा कर रहे हैं
जैन विश्वविद्यालय के चांसलर डॉ चेनराज रॉयचंद जैन द्वारा गुरुवार को अपने चैंपियन तैराकों के लिए आयोजित किए गए रात्रिभोज में उत्साह का माहौल था। उन्होंने यह सुनिश्चित किया है कि मेजबान अच्छा प्रदर्शन करें, जो 16 स्वर्ण, 5 रजत और 3 कांस्य के साथ खेलो इंडिया यूनिवर्सिटी गेम्स 2021 की पदक तालिका में अभी शीर्ष पर हैं।
शानदार शाकाहारी भोजन का आनंद लेने वालों में दो चैंपियन थे, जिनके प्रदर्शन शानदार रहे हैं: ओलंपियन श्रीहरि नटराज और उनके समकालीन शिव श्रीधर। शिव को देखते हुए श्रीहरि ने कहा, "मुझे हर रेस के बाद अपने मनपसंद आइसक्रीम की आवश्यकता होती है," शिव ने भी हाँ में सिर हिलाया। शिव ने उल्लेख किया, "हम दोनों आमतौर पर अपनी रेस के बाद आइसक्रीम खाते हैं, यह कई वर्षों से एक आदत रही है। शिव ने कुल सात स्वर्ण और दो रजत पदक जीते हैं, श्रीहरि ने छह स्वर्ण और एक रजत पदक हासिल किया है।
दोनों तैराक प्रतिस्पर्धा में विरोधी हैं, लेकिन अच्छे दोस्त हैं और दोनों 2008 के बाद से एक-दूसरे की सफलता पर नजर बनाये हुए हैं। श्रीहरि ने याद करते हुए कहा, "मैं 2008 में गैर-पदक वाले तैराकी प्रतियोगिता के दौरान शिव से मिला। उसने मुझे सभी रेस में हराया, लेकिन अगले साल मैंने शिव को उन्हीं रेसों में हराया।“
दोनों तैराकों ने पिछले कुछ वर्षों में स्वस्थ प्रतिद्वंद्विता साझा की है, चाहे वह उप-जूनियर नेशनल, जूनियर नेशनल हो, या सीनियर नेशनल हो। श्रीहरि ने कहा, "मुझे लगता है कि 2014 तक, वह मुझे सभी बैकस्ट्रोक रेस में हरा देता था। हमारी मुख्य रेस थी: 50 मीटर, 100 मीटर और 200 मीटर बैकस्ट्रोक। रेस हमेशा करीब के होते थे।"
एक-दूसरे के प्रदर्शन की आलोचना करने से लेकर रेस में सर्वश्रेष्ठ पर बहस करने तक; अपनी रेस पर तारीफ करने से लेकर अपने प्रशिक्षण सत्रों पर नोट्स का आदान -प्रदान करने तक; दोनों तैराक पूल से बाहर रहने पर एक-दूसरे को छेड़ते रहते हैं। शिव ने कहा, "हम पूल में प्रतिस्पर्धा कर रहे होते हैं, लेकिन जब हम बाहर होते हैं, तो हम वास्तव में अच्छे दोस्त होते हैं। हम एक-दूसरे के परिवारों को भी बहुत लंबे समय से जानते हैं और हमारे बीच हमेशा से स्वस्थ प्रतिद्वंद्विता रही है।" शिव केआईयूजी 2021 में अधिकतम पदक के साथ व्यक्तिगत चैंपियन का खिताब हासिल करने से सिर्फ कुछ कदम दूर हैं।
शिव शांत रहते हैं और सुनना पसंद करते हैं, जबकि श्रीहरि लगातार बातें करते रहते हैं। श्रीहरि ने सलाह देते हुए कहा, "वह कभी -कभी अपनी रेस की योजना नहीं बनाता है। वह बहुत तेजी से शुरू करता है और अंत समय में धीमा हो जाता है, 200 मीटर में खासकर उसने बहुत अच्छा प्रदर्शन किया ।"
श्रीहरि की सलाह पर प्रतिक्रिया देते हुए शिव ने हंसकर कहा, "कभी -कभी वह मुझे बहुत अच्छी सलाह देता है और कभी -कभी वह मुझे थका देता है इसलिए मैं उसे अनदेखा कर देता हूं।“
लेकिन पिछले कुछ वर्षों में अपने स्वयं के प्रदर्शन पर आत्मनिरीक्षण करते हुए, विशेष रूप से श्रीहरि की तुलना में, जिसने सबसे कम उम्र में ओलंपिक योग्यता हासिल की है, शिव ने कहा: "मुझे लगता है कि मैं सर्वाधिक महत्वपूर्ण वर्षों में हार गया, विशेषकर जब मैंने 2015 अप्रैल में एक तैराकी छात्रवृत्ति पर तीन साल के लिए दक्षिण अफ्रीका जाने का विकल्प चुना। मुझे घर की याद सताती थी; मैं बहुत दुबला हो गया था और मैं गति भी धीमी हो गयी थी। जब मैंने पुणे में 2017 के जूनियर नेशनल चैंपियनशिप में श्रीहरि को देखा, तो मैंने सोचा, वाह! वह मुझसे बहुत आगे निकल गया है। तब मुझे लगा कि दक्षिण अफ्रीका में मेरे लिए चीजें काम नहीं कर रही हैं और मैंने भारत वापस आने का फैसला किया। जब मैं वापस आया, तो राष्ट्रीय प्रतियोगिता के लिए क्वालीफाई भी नहीं कर सका। यह बुरा था और मुझे फिर से अच्छा प्रदर्शन करने के लिए वास्तव में कड़ी मेहनत करनी पड़ी।"
शिव को आत्मविश्वास के निर्माण की उम्मीद है, जो उसने अपने प्रदर्शन से यहां खेलो इंडिया यूनिवर्सिटी गेम्स 2021 में हासिल किया है। आगामी महीनों में शिव सीनियर नेशनल सहित कई प्रतियोगिताओं में भाग लेंगे। एशियाई खेलों के लिए शिव सीनियर नेशनल में बेहतर प्रदर्शन करने का प्रयास करेंगे। शिव ने कहा, "केआईयूजी से मैं बहुत कुछ अपने साथ लेकर जा रहा हूं। मैं आश्वस्त हूँ कि मेरे पास अभी भी एशियाई खेलों के लिए चुने जाने की योग्यता है, जहां मैं श्रीहरि के साथ 100 मीटर बैकस्ट्रोक के लिए प्रवेश करना चाहता हूं। श्रीहरि पहले से ही चयनित है।“
श्रीहरि ने संवाद समाप्त करते हुए कहा, "यह वास्तव में अच्छा होगा, यदि वह एशियाई खेलों के लिए चुना जाता है और हम दोनों पुराने समय की तरह 100 मीटर बैकस्ट्रोक के लिए तैर सकते हैं। अभी उसे 100 मीटर बैकस्ट्रोक में लगभग 1.5 सेकंड की कमी करने की आवश्यकता है और 200 मीटर में भी एक मौका है। मुझे निश्चित रूप से लगता है कि वह ऐसा कर सकता है।“